Lene Espersen (KF), 2014-03-11:
Jeg vil gerne starte med at slå det fast med syvtommersøm: De manglende aftaler på såvel makrel- som sildeområdet med Færøerne og Island og den deraf følgende konflikt mellem EU og Norge om adgang til norsk farvand er en katastrofe for dansk fiskeri.
Intet andet erhverv ville man udsætte for, at de ingen indtægter har i månedsvis, uden at det har konsekvenser for de parter, der har ødelagt et ellers velfungerende reguleringssystem, hvor man kunne stole på at lave aftaler med hinanden.
Det er en katastrofe for dansk fiskeri, at EU og Norge endnu ikke har formået at få en fælles aftale for fiskeriet i 2014 i Nordsøen og Skagerrak.
Formanden for Danmarks Fiskeriforening, Svend-Erik Andersen, har sagt det meget klart: Dansk fiskeri er ved at forbløde, fordi vi ikke kan komme i norsk farvand.
Fiskerne mangler væsentlige dele af deres normale indtjening, og det rammer også fiskeindustrien hårdt, så vi er nødt til at tænde katastrofelamperne over for politikerne.
Vi er taget som gidsler i et spil om makrelkvoterne i Nordøstatlanten, hvor ikke mindst Færøerne har vist sin uansvarlighed med overfiskeri igennem de seneste år.
Det er stærkt frustrerende for fiskerne i de danske havne at se sig som en brik i det bizarre spil.
Jeg er fuldstændig enig.
Det har også været baggrunden for, at Det Konservative Folkeparti i de forhandlinger, der har været i Europaudvalget – også i forbindelse med det forhandlingsmandat, der har været søgt – ikke har støttet regeringens linje, hvor regeringen ikke har været med til at stemme for, at EU kunne sikre bæredygtigt fiskeri i EU.
Vi har ment, at regeringen har taget for store hensyn til rigsfællesskabet på bekostning af dansk fiskeri, og jeg tror ikke, at der er nogen som helst andre regeringer, der ville have ageret på den måde, som den danske regering har gjort.
Det mener jeg man kan bebrejde regeringen.
Vi har så hørt i dag, at fødevareministeren har redegjort for sin egen personlige involvering i sagen, og uanset at det er EU, der har forhandlingsmandatet, er det altså ikke sådan, at man som minister bare må sidde tilbage og foretage sig ingenting, når der kører sager.
Så er der rigtig gode muligheder for, at man kan spille ind og ikke mindst i forhold til de centrale aktører påvirke processen.
Jeg har hørt partierne i venstre side af Folketingssalen være meget tilfredse med regeringens indsats.
Det, der er sket, efter at adgangen er blevet forbudt for dansk fiskeri i norsk zone, er, at ministeren har haft en samtale med kommissæren den 31. januar og en samtale med den norske minister den 6. februar.
Det synes jeg ikke er meget, også selv om embedsmændene har haft møder med hinanden; men det er bare for at sige det.
Jeg tror, at hvis man har en sag, der er meget alvorlig for en del af dansk erhvervsliv, så skal man nok have en lidt tættere kontakt.
Så meget om fortiden, nu synes jeg vi skal se fremad.
Det afgørende for Det Konservative Folkeparti er, at vi tager ved lære af den situation, som dansk fiskeri nu er blevet bragt i af flere omgange, men særlig alvorligt, efter at Færøerne og Island valgte autonomt at fastsætte egne fiskekvoter, der ikke er i overensstemmelse med bæredygtigt fiskeri.
Vi bliver altså nødt til at få et nyt system, hvor danske fiskere ikke tages som gidsler, når politikerne sidder og skal forhandle kvoter sammen med nogle embedsmænd en gang årligt og det trækker ud.
Derfor har vi støttet det forslag til vedtagelse, der foreligger, og jeg er lidt ked af, at så meget af diskussionen i dag har gået på, hvad forslagene til vedtagelse ikke indeholder, men faktisk også, at meget af diskussionen i dag har gået på Norgesproblematikken.
Man kan sige, at i mange år har Norge sådan set været en fuldstændig fair spiller i det her.
I sidste ende og i den her dramatiske situation er der så mange parter, der ikke agerer fornuftigt.
Men det afgørende må altså være for os, at vi sikrer os, at dansk fiskeri fremadrettet får nogle bedre værnsregler imod, man kan sige parter, der ønsker at ødelægge processen, og parter, der ønsker at ødelægge bæredygtigt fiskeri.
Jeg har en række spørgsmål til fødevareministeren, som jeg håber at fødevareministeren vil svare på, når han kommer herop og svarer på de spørgsmål, der har været stillet under forespørgslen.
Det første, jeg vil spørge ministeren om, er, om regeringen anerkender, at man har tilsidesat hensynet til bæredygtigt fiskeri og danske arbejdspladser til fordel for rigsfællesskabet og de interesser, der er på Færøerne, og i forhold til regeringens parlamentariske grundlag.
Det synes jeg er lidt vigtigt at få på plads.
Så vil jeg spørge ministeren om, hvad ministeren vil gøre for at arbejde for, at man sikrer mekanismer, så vi ikke ender i den samme situation igen.
Endelig som det sidste kan jeg forstå på ministeren – og det kan jeg sådan set også forstå på andet, jeg har hørt – at man nok er meget tæt på en aftale.
Så jeg vil gerne spørge ministeren, om vi kan få en garanti for, at de aktører, der er på banen, ikke mindst fiskerne og deres organisationer, får adgang til at følge forhandlingerne.
De har jo været forment adgang, og jeg tror faktisk, at det er meget vigtigt, at erhvervet selv er med om bord, hvis man skal indgå en aftale.